CELEX: 32017D0623(01)
Language: fi
Date: 2017-06-21 00:00:00
Title: Komission täytäntöönpanopäätös, annettu 21 päivänä kesäkuuta 2017, Euroopan parlamentin ja neuvoston asetuksen (EU) N:o 1308/2013 105 artiklassa tarkoitetun, erään viinialan nimityksen eritelmän muutoksen hyväksymistä koskevan pyynnön julkaisemisesta Euroopan unionin virallisessa lehdessä (Rosé des Riceys (SAN))

23.6.2017   
            
            
               FI
            
            
               Euroopan unionin virallinen lehti
            
            
               C 200/4
            
         KOMISSION TÄYTÄNTÖÖNPANOPÄÄTÖS,
   annettu 21 päivänä kesäkuuta 2017,
   Euroopan parlamentin ja neuvoston asetuksen (EU) N:o 1308/2013 105 artiklassa tarkoitetun, erään viinialan nimityksen eritelmän muutoksen hyväksymistä koskevan pyynnön julkaisemisesta Euroopan unionin virallisessa lehdessä (Rosé des Riceys (SAN))
   (2017/C 200/06)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 97 artiklan 3 kohdan,
   sekä katsoo seuraavaa:
   
               (1)
            
            
               Ranska on asetuksen (EU) N:o 1308/2013 105 artiklan mukaisesti esittänyt pyynnön nimityksen ”Rosé des Riceys” eritelmän muuttamisesta.
            
         
               (2)
            
            
               Komissio on tutkinut kyseisen pyynnön ja todennut, että asetuksen (EU) N:o 1308/2013 93–96 artiklassa, 97 artiklan 1 kohdassa sekä 100, 101 ja 102 artiklassa säädetyt edellytykset täyttyvät.
            
         
               (3)
            
            
               Jotta vastaväitteitä voitaisiin esittää asetuksen (EU) N:o 1308/2013 98 artiklan mukaisesti, Euroopan unionin virallisessa lehdessä olisi julkaistava nimityksen ”Rosé des Riceys” eritelmän muutospyyntö,
            
         ON PÄÄTTÄNYT SEURAAVAA:
   Ainoa artikla
   Asetuksen (EU) N:o 1308/2013 105 artiklan mukainen nimityksen ”Rosé des Riceys” (SAN) eritelmän muutospyyntö on tämän päätöksen liitteessä.
   Asetuksen (EU) N:o 1308/2013 98 artiklan mukaisesti tämän päätöksen julkaiseminen Euroopan unionin virallisessa lehdessä antaa oikeuden vastustaa tämän artiklan ensimmäisessä kohdassa tarkoitettua eritelmän muutosta kahden kuukauden kuluessa päätöksen julkaisupäivästä.
   
      Tehty Brysselissä 21 päivänä kesäkuuta 2017.
      
         
            Komission puolesta
         
         Phil HOGAN
         
            Komission jäsen
         
      
   
   
      (1)  EUVL L 347, 20.12.2013, s. 671.
   
      LIITE
      
         ”ROSE DES RICEYS”
      
      
         PDO-FR-A1363-AM01
      
      Hakemuksen jättämispäivä: 22. joulukuuta 2014
      
         Eritelmän muutospyyntö
      
      1.   Muutokseen sovellettavat säännöt
      
      Asetuksen (EU) N:o 1308/2013 105 artikla – muu kuin vähäinen muutos
      2.   Muutoksen kuvaus ja perustelut
      
      2.1   Viininvalmistusmenetelmät
      
      Lisätään eritelmän kohdan VI ”Viinitarhan hoitaminen” alakohdan 1 ”Hoitotavat” alakohtaan a ”Istutustiheys” teksti seuraavasti: ”Erityissäännökset: Soveltuvien koneiden kulkemisen mahdollistamiseksi sellaisilla lohkoilla, joiden rinteen kaltevuus on yli 35 prosenttia tai joiden kaltevuus on yli 25 prosenttia ja sivuttaiskaltevuus yli 10 prosenttia, saa olla enintään joka kuudennella rivillä 1,50–3,00 metriä leveä käytävä. Siinä tapauksessa muiden rivien välisten etäisyyksien ja samalla rivillä olevien köynnösten välisten etäisyyksien summa saa olla enintään 2,30 metriä.”
      Jotkin viinitarhan lohkot ovat jyrkillä rinteillä, joilla ei voi työskennellä perinteisillä maatalouskoneilla. Koska helikopterien käyttö käsittelyjä varten on kielletty, on käytettävä jyrkkiin rinteisiin soveltuvia koneita, ja siksi tarvitaan sallitun enimmäisleveyden ylittäviä kulkukäytäviä. Lisätty säännös antaa luvan istuttaa rivit jyrkille rinteille (rinteen kaltevuus yli 35 prosenttia tai kaltevuus yli 25 prosenttia ja sivuttaiskaltevuus yli 10 prosenttia) käyttäen 1,50–3 metriä leveitä käytäviä.
      Muiden rivien etäisyyksien summa (köynnösten väliset etäisyydet + rivien väliset etäisyydet) pienennetään 2,50 metristä 2,30 metriin.
      Tätä asiaa käsitellään yhtenäisen asiakirjan kohdassa 5 ”Viininvalmistusmenetelmät” otsikon ”Istutustiheys/erityissäännökset” alla.
      Poistetaan eritelmän kohdan IX ”Jalostus, valmistaminen, kasvattaminen, pakkaaminen, varastointi” kohdan 1 ”Yleiset säännökset” alakohdasta c ”Viininvalmistusmenetelmät ja fysikaaliset käsittelyt” viittaus tammipuuhun (”de chêne”), jotta puunpalasten käyttökielto ei koskisi pelkästään tammipuun palasia.
      Tätä asiaa käsitellään yhtenäisen asiakirjan kohdassa 5 ”Viininvalmistusmenetelmät” otsikon ”Erityinen viininvalmistusmenetelmä” alla.
      2.2   Esillepanoa ja pakkausmerkintöjä koskevat säännöt
      
      Lisätään eritelmän kohtaan XII ”Esillepanoa ja pakkausmerkintöjä koskevat säännöt” alakohta b, jossa annetaan lupa pienemmän maantieteellisen yksikön mainintaan viinien pakkausmerkinnöissä edellä mainitun asetuksen (EU) N:o 1308/2013 120 artiklan 1 kohdan g alakohdan säännösten mukaisesti. Lisäksi täsmennetään maininnan käyttöä koskevat ehdot.
      Tätä asiaa käsitellään yhtenäisen asiakirjan kohdassa 9 ”Olennaiset lisäedellytykset” otsikon ”Täydentävät nimitykset / pakkausmerkintöjä koskevat täydentävät säännökset” alla.
      2.3   Viinitarhan hoitaminen
      
      Eritelmän kohdan VI ”Viinitarhan hoito” alakohdan 1 ”Hoitotavat” alakohdassa b ”Leikkaussäännöt” kuvaillaan valvonnan helpottamiseksi erikseen epäsymmetrinen Guyot-leikkaus, joka aiemmin oli mainittu vain muiden leikkaustapojen variaationa. Jatkuva Cordon-leikkaus, joka myös oli ennen mainittu, on poistettu. Vaikuttaa siltä, että kyseinen leikkaus on variaatio Cordon de Royat -leikkauksesta (joka kuvaillaan eritelmässä), johon nähden ainoa ero on nuorentamisen aste. Näin ollen tämän leikkaustavan kuvaileminen erikseen ei ole tarpeen.
      Tällä säännöksellä ei ole vaikutusta yhtenäiseen asiakirjaan.
      Eritelmän kohdan VI ”Viinitarhan hoito” alakohtaan 1 ”Hoitotavat” on lisätty alakohdan f ”Lehdistön korkeus” jälkeen alakohta g ”Köynnösten keskimääräinen enimmäismäärä lohkolla”, minkä vuoksi alakohdista g ja h tulee alakohdat h ja i. Lisätyssä alakohdassa vahvistetaan Champagnen alueella toteutetun, tuotoksia koskeneen koejakson jälkeen ja siitä saatujen tulosten perusteella pysyvä keskimääräinen enimmäiskuorma lohkolla, joka on 19 700 kg rypäleitä hehtaarilla ja 17 rypäleterttua neliömetrillä.
      Tällä säännöksellä ei ole vaikutusta yhtenäiseen asiakirjaan.
      Eritelmän kohdan VI ”Viinitarhan hoito” alakohdassa 2 ”Muut viljelykäytännöt” täsmennetään, että on kiellettyä muuttaa olennaisesti tarkistetun alkuperänimityksen tuotantoon tarkoitetun lohkon morfologiaa, maaperää tai tekijöitä, joilla voidaan varmistaa lohkon maaperän yhtenäisyys ja kestävyys, lukuun ottamatta tavanomaista maankääntöä. Tämän säännöksen tarkoituksena on kieltää maaperää olennaisesti muuttava maanparannus, jossa on silloin tällöin todettu ylilyöntejä.
      Tällä säännöksellä ei ole vaikutusta yhtenäiseen asiakirjaan.
      2.4   Tuotokset – Tuotannon alkaminen
      
      Eritelmän luvun I kohdan VIII ”Tuotokset – Tuotannon alkaminen” alakohdassa 1 ”Tuotokset” vahvistetaan koejakson (vuoden 2007 sadonkorjuusta markkinointivuoden 2011/2012 loppuun) jälkeen ja siitä saatujen tulosten perusteella pysyvä tuotoksen määrä, joka on 12 400 kg rypäleitä hehtaaria kohti. Tuotoksen määrä muuttuu näin ollen 10 400 kg:sta 12 400 kg:aan rypäleitä hehtaaria kohti.
      Eritelmän mukaisten tuotosten uudelleenarviointi osoittautui tarpeelliseksi, koska maataloustuotokset ovat kasvaneet parantuneen kasviaineiston, kasvinsuojelutoimien, viiniköynnösten pitkäikäisyyden mahdollistavien viljelykäytäntöjen ja ilmaston muuttumisen ansiosta. Tuotosten kasvulla ei ole vaikutusta viinien laatuun. On syytä huomata, että yhtenäisessä asiakirjassa esitetään vain korkein mahdollinen tuotos.
      Eritelmän kohdan VIII ”Tuotokset – Tuotannon alkaminen” alakohtaan 4 ”Erityissäännökset” lisätään virke ”Kyseistä määrää voidaan jonkin tietyn sadon osalta ja sen ominaispiirteet huomioon ottaen pienentää ministeriöiden päätöksellä”. Sen tarkoituksena on Ranskan lainsäädännön (maatalous- ja merikalastuslain artiklan R. 642–7 viimeinen alakohta) mukaisesti antaa mahdollisuus kirkastetun käymättömän rypälemehun, joka saadaan puristamalla 160 kg rypäleitä, sallitun määrän pienentämiseen tietyn markkinointivuoden osalta.
      Tällä säännöksellä ei ole vaikutusta yhtenäiseen asiakirjaan.
      2.5   Muut muutokset
      
      
                  a)
               
               
                  Eritelmän luvun II kohtaa I ”Ilmoitusvelvollisuudet” täydennetään kahdella uudella ilmoituksella:
                  
                              —
                           
                           
                              alakohta 2, ”Ilmoitus istutustiheyden mukauttamisesta erityissäännösten mukaisesti”: tämä ilmoitus tekee mahdolliseksi kohdan VI ”Viinitarhan hoitaminen” alakohdan 1 ”Hoitotavat” alakohtaan a ”Istutustiheys” otsikon ”Erityissäännökset” alle lisätyn säännöksen noudattamisen seurannan.
                              Tällä säännöksellä ei ole vaikutusta yhtenäiseen asiakirjaan.
                           
                        
                              —
                           
                           
                              alakohta 3, ”Ilmoitus lohkojen maanparannuksesta”: tämä ilmoitus tekee mahdolliseksi kohdan VI ”Viinitarhan hoitaminen” alakohdan 2 ”Muut viljelykäytännöt” alakohtaan c lisätyn säännöksen noudattamisen seurannan.
                              Tällä säännöksellä ei ole vaikutusta yhtenäiseen asiakirjaan.
                           
                        
            
                  b)
               
               
                  Eritelmän luvussa III olevaa taulukkoa, jossa luetellaan pääasialliset valvottavat seikat ja arviointimenetelmät, on täydennetty lohkojen maanmuokkausta koskevalla kohdalla, koska lohkojen ominaispiirteiden säilyttäminen on tärkeää tuotteen erityisyyden kannalta.
                  Tällä säännöksellä ei ole vaikutusta yhtenäiseen asiakirjaan.
               
            
                  c)
               
               
                  Eritelmän kohdassa II olevaa viittausta valvontaelimeen on täydennetty ja sitä on päivitetty lisäämällä INAO:n (Institut National de l’Origine et de la Qualité) uusi osoite.
                  Nämä tiedot esitetään myös eritelmän muutospyynnön osiossa ”Muut tiedot”.
               
            
                  d)
               
               
                  Toimitukselliset korjaukset:
                  
                              —
                           
                           
                              Eritelmän luvun I kohdassa IX ”Jalostus, valmistaminen, kasvattaminen, pakkaaminen, varastointi” olevat viininvalmistuksen sivutuotteiden hävittämistä koskevat säännökset on mukautettu vastaamaan kyseisten sivutuotteiden hävittämistä koskevaa lainsäädäntöä. Kohdan 2 alakohdassa b oleva virke muutetaan seuraavaan muotoon: ”Viininvalmistuksen yhteydessä on hävitettävä sadonkorjuuvuoden jälkeisenä vuonna ennen 31 päivää heinäkuuta viiniyttämisen sivutuotteita määrä, joka on1,5 prosenttia kirkastetusta käymättömästä rypälemehusta.”
                           
                        
                              —
                           
                           
                              Eritelmän luvun I kohdasta XI ”Siirtymätoimenpiteet” poistetaan säännökset, jotka koskevat tuotosta ja köynnösten keskimääräistä enimmäismäärää lohkolla ja jotka esitetään alakohdassa 2 ”Köynnösten keskimääräinen enimmäismäärä lohkolla”, koska koejakso on päättynyt.
                              Tällä säännöksellä ei ole vaikutusta yhtenäiseen asiakirjaan.
                           
                        
            
                  e)
               
               
                  Muut muutokset
                  Tähän muutospyyntöön liittyen yhtenäistä asiakirjaa on päivitetty eAmbrosia-ohjelmiston uusien tietojen tallentamista koskevien sääntöjen mukaisesti.
               
            YHTENÄINEN ASIAKIRJA
      1.   Nimi tai nimet
      
      Rosé des Riceys (FR)
      2.   Maantieteellisen merkinnän tyyppi
      
      SAN – Suojattu alkuperänimitys
      3.   Rypäletuotteiden luokat
      
      
               
                  1.
               
               
                  Viini
               
            4.   Viinin/viinien kuvaus
      
      Hiilihapottomat roseeviinit
      Näiden viinien luonnollinen alkoholipitoisuus on vähintään 10 tilavuusprosenttia.
      Rikastamisen jälkeen viinien kokonaisalkoholipitoisuus on enintään 13 tilavuusprosenttia.
      Käymiskykyisten sokereiden (glukoosi ja fruktoosi) pitoisuus viineissä on enintään 3 grammaa litrassa.
      Yleisiä lakisääteisiä vaatimuksia sovelletaan kokonaisalkoholin enimmäis- ja vähimmäispitoisuuden, kokonaishappojen vähimmäispitoisuuden, haihtuvien happojen enimmäispitoisuuden ja kokonaisrikkidioksidin enimmäispitoisuuden osalta.
      Viinin heleä, syvä väri vaihtelee vaaleasta lohenpunaisesta värimataran (garance) punaiseen. Viinissä on kevyt ja hienostunut, pitkään viipyvä maku. Nuoressa viinissä voi aistia punaisten marjojen aromin. Usean vuoden säilytyksen jälkeen siihen kehittyy monisyinen bukee, jota luonnehditaan vuosikerrasta riippuen usein kuivien hedelmien ja mausteiden ja joskus säilöttyjen hedelmien aromeilla. Tälle viinille on yleisesti ominaista hienostuneisuus, tasapainoinen maku ja harmonia.
      5.   Viininvalmistusmenetelmät
      
      a.   Olennaiset viininvalmistusmenetelmät
      
      
         Hiili
      
      Erityinen viininvalmistusmenetelmä
      Viininvalmistukseen tarkoitettujen hiilten käyttö yksinään tai valmisteissa olevina sekoituksina on kielletty. Puunpalasten käyttö on kielletty.
      Rikastamisen aikana käymässä olevan rypälemehun määrä saa kasvaa enintään 1,2 prosenttia alkoholipitoisuuden 1 tilavuusprosentin nousua kohti.
      Edellä mainittujen säännösten lisäksi näiden viinien valmistuskäytäntöjen on oltava unionin tasolla ja maatalouslaissa vahvistettujen vaatimusten mukaisia.
      
         Istutustiheys – Yleiset säännökset
      
      Viljelykäytäntö
      Viiniköynnökset istutetaan siten, että rivien väli on enintään 1,50 metriä. Samalla rivillä olevien köynnösten väli on 0,90–1,50 metriä. Rivien välisten etäisyyksien ja samalla rivillä olevien köynnösten välisten etäisyyksien summa saa olla enintään 2,50 metriä.
      
         Istutustiheys – Erityissäännökset
      
      Viljelykäytäntö
      Soveltuvien koneiden kulkemisen mahdollistamiseksi sellaisilla lohkoilla, joiden
      
                  —
               
               
                  rinteen kaltevuus on yli 35 prosenttia tai
               
            
                  —
               
               
                  rinteen kaltevuus on yli 25 prosenttia ja sivuttaiskaltevuus yli 10 prosenttia,
               
            saa olla enintään joka kuudennella rivillä 1,50–3,00 metriä leveä käytävä. Siinä tapauksessa muiden rivien välisten etäisyyksien ja samalla rivillä olevien köynnösten välisten etäisyyksien summa saa olla enintään 2,30 metriä.
      
         Leikkaussäännöt
      
      Viljelykäytäntö
      Köynnökset eivät saa olla limittäin eivätkä hedelmäoksat saa olla päällekkäin. Mukaanluettavia silmuja saa olla enintään 18 neliömetriä kohti. Leikkaus on suoritettava viimeistään ennen fenologisen kypsyysasteen F (12 Lorentz-asteikolla) saavuttamista eli neljän auenneen lehden jälkeen. Viiniköynnökset leikataan seuraavilla tekniikoilla:
      
                  —
               
               
                  Cordon de Royat -leikkaus
               
            
                  —
               
               
                  yksinkertainen Guyot, kaksinkertainen Guyot tai epäsymmetrinen Guyot
               
            b.   Enimmäistuotokset
      
      15 500 kg rypäleitä / ha
      6.   Rajattu alue
      
      
                  a)
               
               
                  Viinirypäleet on korjattava ja viiniytettävä sekä viini valmistettava ja kypsytettävä Auben departementissa sijaitsevan seuraavan kunnan alueella: Les Riceys.
               
            
                  b)
               
               
                  Viiniyttäminen sekä viinin valmistus ja kypsytys voidaan suorittaa myös seuraavien Auben departementissa sijaitsevien kuntien alueella: Avirey-Lingey, Bagneux-la-Fosse, Balnot-sur-Laignes, Bragelogne-Beauvoir, Gyé-sur-Seine, Mussy-sur-Seine, Neuville-sur-Seine.
               
            7.   Pääasialliset viininvalmistuksessa käytettävät rypälelajikkeet
      
      Pinot noir N
      8.   Yhteyden/yhteyksien kuvaus
      
      1.   Tietoja maantieteellisestä alueesta
      
                  a)
               
               
                  Kuvaus yhteyden kannalta merkityksellisistä luontoon liittyvistä tekijöistä
                  Maantieteellinen alue kattaa kahdeksan kuntaa Auben departementin eteläosissa. Les Riceys kuuluu maisemaltaan Côte de Barin geologiseen alueeseen. Geologisen alustan muodostaa pääasiassa myöhäisjurakauden Kimmeridge-vaiheen kerrostuma, jota halkovat alueen keskiosissa syvä Laignen laakso ja lukuisat sivulaaksot. Kimmeridge-kerrostuma, joka on tyypillisesti merkelisavea ja kalkkijuonteita, tarjoaa parhaimmat viininviljelymaat. Ne muodostuvat savi- ja kalkkipitoisesta, väriltään harmaasta kolluviaalimaasta, joka peittää rinteet ja johon sisältyy monenlaisia pieniä kiviä, jotka lämmittävät maaperää. Tarkkaan rajatuille viljelylohkoille istutetut viiniköynnökset sijaitsevat jyrkimmillä, korkeimmalla sijaitsevilla ja aurinkoisimmilla itä- ja etelärinteillä. Alueen pohjoisen sijainnin vuoksi ilmasto on melko viileä, mutta viiniviljelmien ympyrämäinen muodostelma syvällä laaksoissa saa osaltaan aikaan erittäin suotuisan mikroilmaston.
               
            
                  b)
               
               
                  Kuvaus yhteyden kannalta merkityksellisistä inhimillisistä tekijöistä
                  Les Riceys’n viinitarha on todistettavasti peräisin 700-luvulta, sillä olemassa olevat asiakirjat osoittavat kunnan alueella kasvaneen tuolloin viiniä. 1700-luvun alusta lähtien Les Riceys’n viineillä käytiin merkittävästi kauppaa Alankomaiden, Belgian, Pariisin alueen ja Pohjois-Ranskan kanssa, mikä käy ilmi Champagnen maakunnan sopimustoimistojen lähetystilastoista. Vuonna 1875 viinitarha oli hyvin menestyvä. Lähes 35 tukkukauppiasta kävi kauppaa Les Riceys’n viineillä. Tätä menestystä heikensivät viinikirvaepidemia sekä maaseudun työvoimaa vienyt tekstiiliteollisuuden nousukausi. Viinitarha elpyi osittain sen ansiosta, että Aube liitettiin Champagnen viinialueeseen vuonna 1927, mutta elvyttäminen oli työlästä. Harvat jäljelle jääneet toimijat saivat palkinnon sitkeydestään, kun ”Rosé des Riceys” -viinille myönnettiin 8. joulukuuta 1947 tarkistettu alkuperänimitys (Appellation d’origine contrôlée, AOC). Lukuisien nuorten viininviljelijöiden asetuttua alueelle 1960-luvun kuluessa viininviljely pääsi uuteen vauhtiin ja viinintuotanto alkoi uudelleen. AOC Rosé des Riceys -viinin tuottajajärjestö perustettiin 26. syyskuuta 1968.
               
            2.   Tietoja tuotteen laadusta ja ominaispiirteistä
      ”Rosé des Riceys” on kuohumaton viini, jonka vuosikerta on aina merkittävä. Viinin heleä, syvä väri vaihtelee vaaleasta lohenpunaisesta värimataran (garance) punaiseen. Viinissä on kevyt ja hienostunut, pitkään viipyvä maku. Nuoressa viinissä voi aistia punaisten marjojen aromin. Usean vuoden säilytyksen jälkeen siihen kehittyy monisyinen bukee, jota luonnehditaan vuosikerrasta riippuen usein kuivien hedelmien ja mausteiden ja joskus säilöttyjen hedelmien aromeilla. Tälle viinille on yleisesti ominaista hienostuneisuus, tasapainoinen maku ja harmonia.
      3.   Syy- ja seuraussuhteet
      Kivipitoinen maaperä edullisimmin sijaitsevilla etelän- ja idänpuoleisilla, jyrkimmillä rinteillä tekee optimaalisen valoisuuden ja maaperän lämpiämisen ansiosta mahdolliseksi kasvukauden varhaisen käynnistymisen keväällä, vauhdittaa fotosynteesiä ja takaa marjojen kypsymisen. Ylhäällä sijaitsevat viininviljelyrinteet eivät joudu kosketuksiin laaksojen pohjilla seisovan kylmän ilman kanssa, ja rinteiden yläosat peittävät metsät sekä alueella siellä täällä olevat lukuisat metsäsaarekkeet antavat kaivattua suojaa tasangoilta tulevia kylmiä ilmamassoja vastaan. Viininviljelyrinteiden kaltevuus takaa optimaalisen luonnollisen vedenpoiston, jota edesauttavat myös Kimmeridge-kauden kalkkikivessä olevat halkeamat. Kalkkijuonteiden välissä olevat savikerrokset toimivat tarpeellisena vesivarastona kesällä, lähinnä kuumina ja kuivina vuosina. Kesän korkeat lämpötilat yhdessä Kimmeridge-kivistä heijastuvista auringonsäteistä vapautuvan lämmön kanssa antavat viinille sen luonteenomaiset säilöttyjen hedelmien ja mausteiden vivahteet, jotka se saa kypsyessään. Jo 1800-luvulla Jules Guyot piti rypälelajiketta Pinot noir N Les Riceys’n viinin valmistukseen parhaiten sopivana lajikkeena. Rypälesato on tuotava sammioon kokonaisena, jotta Pinot noir N -rypälelajikkeen aromit pääsevät parhaiten oikeuksiinsa ja että ne kehittyvät optimaalisesti käymisprosessin aikana. Viininvalmistaja määrittää tarkasti käymiseen tarvittavan ajan asiantuntemuksensa ja kokemuksensa pohjalta. V. Rendu toteaa, että ”Les Riceys’ssä valmistetaan ensimmäiset sammiolliset huolella. Pitkää käymistä vältetään, jotta Les Riceys’n viinissä säilyy sille ominainen hienostunut ja rehti maku”.
      9.   Olennaiset lisäedellytykset
      
      
         Vuosikerran mainitseminen
      
      Oikeudellinen kehys:
      Kansallinen lainsäädäntö
      Lisäedellytyksen tyyppi:
      Merkintöihin liittyvät täydentävät säännökset
      Edellytyksen kuvaus:
      Viineihin on pakollisesti merkittävä vuosikerta.
      
         Täydentävät nimitykset
      
      Oikeudellinen kehys:
      Kansallinen lainsäädäntö
      Lisäedellytyksen tyyppi:
      Merkintöihin liittyvät täydentävät säännökset
      Edellytyksen kuvaus:
      Nimitystä AOC ”Rosé des Riceys” voidaan täydentää pienemmän maantieteellisen yksikön nimellä eritelmässä vahvistettujen säännösten mukaisesti.
      
         Eritelmän julkaisutiedot
      
      https://info.agriculture.gouv.fr/gedei/site/bo-agri/document_administratif-0e6797aa-7711-4406-975b-1ca510a31f66